**Hebreërs 4:12-16, Numeri 20:22-29 Hemelvaart**

**INLEIDING**

Hemelvaart, hoe sou jy dit aan iemand anders verduidelik as jy moet sê wat dit vir jou beteken?

Hoekom vier ons dit so saam as gemeentes, en hopelik gemeenskap?

Ons hoor hier in vers 12 van ons teks dat die woord van God lewend is, dat dit verandering kan bring en dat dit ons bedoelings en gedagtes toets.

Wat is jou bedoeling vanoggend?

**LIGGAAM**

In ons teksgedeelte word gepraat van `n groot Hoëpriester.

Wel, as mens so deur die brief aan die Hebreërs lees, dan sien ons dat dit nogal baie oor die amp van die priester sê.

Dit wil die opdragte aan die priesters wat ons in Levitikus kry verduidelik in Nuwe Testamentiese terme.

`n Priester was iemand wat in die diens van God gestaan het.

Hy moes die volk lei in gebede en self vir hulle bid, en hy moes diere vir hulle sondes te offer.

ŉ Onskuldige dier is in die plek van iemand anders geslag.

Net die priester kon dit doen omdat God Hom spesifiek daarvoor geroep het.

Die Hoëpriester was die hoogste onder die priesters.

Een keer `n jaar, moes hy deur die voorportaal van die tempel stap, deur die heiligste loop tot binne in die allerheiligste agter die voorhangsel, waar niemand anders toegelaat is om te kom nie.

Daar moes hy bloed sprinkel as offer vir die hele volk se sonde.

Hy het namens hulle hierdie daad gedoen, en ons kan sê hy was hulle middelaar.

Hy het tussen die volk en God gestaan, sodat God die Vader hulle nie sou doodmaak nie, sodat hulle kon verstaan dat Hy hulle wil red.

Hy was soos ŉ brug tussen hemel en aarde.

Maar hy moes ook vir homself offer, want hy het ook sondes gehad.

Aäron oor wie ons gelees het, was die eerste Hoëpriester van Israel.

Hy het al hierdie dinge vir die volk gedoen en tog hoor ons dat hy hier op die berg Hor sterf, en dit voordat die volk in die beloofde land kon ingaan.

Hy moes op pad na die beloofde land sy werk vir iemand anders gee.

Ons hoor boonop dat sy klere daar op die berg uitgetrek en vir sy seun aangetrek is want dié moes nou die nuwe Hoëpriester wees wat tussen die volk en God staan, vir hulle bid en namens hulle offers bring.

En so sou dit aanhou van die een Hoëpriester na die ander wat ŉ brug tussen hemel en aarde moes wees.

Nou kom die Hebreër skrywer en sê in vers 14:

**“Terwyl ons dan nou `n groot Hoëpriester het wat reeds deur die hemele gegaan het, Jesus, die Seun van God, laat ons vashou aan die geloof wat ons bely:”**

Jesus, die Seun van God, het nie soos `n aardse Hoëpriester deur die voorportaal, en heiligste gegaan om in die allerheiligste van die tempel te kom nie.

Hy het deur die atmosfeer en deur die sterrehemel gegaan om aan die troon van God te kan wees.

Dit is waar Hy sy offer bring, waar Hy sy eie bloed aan die voete van die Vader sprinkel.

Want geliefdes, as ons vanoggend maar net hier is omdat Jesus vir ons gesterf het, dan glo ons `n halwe evangelie.

Nee Hy het ook opgestaan, en deur die grense gebreek wat tussen ons en God was.

Soos wat daar grense vir die volk in die tempel was, waardeur net die aardse hoëpriester kon gaan, so is daar vir ons grense waardeur net Jesus Christus kan gaan.

As ware mens het Hy die grense van die tempel gebreek – onthou julle hoe die voorhangsel van die tempel geskeur het.

Was dit sodat almal nou in die allerheiligste kon ingaan om iets van God te kan sien?

Nee, dit was juis sodat almal kan weet dat God nie meer daar is nie, maar wel by sy kinders, oral waar sy kinders gaan, ja God is op straat.

Verder het Hy as ware God die grense gebreek wat verder tussen ons en God gestaan het.

Hy het deur die hemele gegaan en ŉ permanente brug tussen hemel en aarde geword.

Nou kom die opdrag: **“Laat ons vashou aan die geloof wat ons bely.”**

Die woord wat met vashou vertaal is, is ŉ sterk woord wat iets van `n dringendheid inhou.

Dis ŉ opdrag: gryp die geloof wat jy bely vas! Kry dit ten alle koste en moenie laat los nie!

En wat is dan hierdie geloof wat ons bely?

Die skrywer wil ons aandag in vers 15 op iets vestig:

**“Die Hoëpriester wat ons het, is nie Een wat geen medelye met ons swakhede kan hê nie; Hy was immers in elke opsig net soos ons aan versoeking onderwerp, maar Hy het nie gesondig nie.”**

Die belydenis waaraan ons moet vashou is:

 **Jesus gee om, Hy verstaan my swakheid.**

Hy het hier tussen mense geleef, hy het gesien en ervaar wat ons omstandighede is.

Hy het aan sy lyf gevoel hoe die sonde ons heeltemal siek gemaak het, so siek dat ons Hom nie as ons Middelaar wou sien nie.

Die verskil is, alhoewel Hy net soos ons en Aäron hartseer, pyn, rusie, haat, honger, bangheid en alleenheid ervaar het, het Hy nooit sonde gedoen nie.

Ja anders as die eerste Hoëpriester Aäron wat op die berg moes sterf oor sy sonde.

Hoe het Hy dit reggekry?

Hy is God, en daarom die beste en enigste Hoëpriester wat werklik vir ons sondes `n offer kon bring. Hy is spesifiek hiervoor aangewys!

Na sy dood staan Jesus op uit die graf, en vaar Hy op deur die hemele om voor die troon van sy Vader te wees.

En daar voor die troon, ja in die heiligste van heiliges, daar waar die Vader self sit, sprinkel Jesus sy bloed as Hy daar sê:

Dit is betaal.

 Sy liggaam is nie meer iewers hier op aarde nie.

Sy lyflike, fisiese opstanding betaal die prys. Dis nie ŉ ideë nie, dis werklik.

Gryp vas aan hierdie belydenis, want jou lewe hang daarvan af:

 Jesus, die Seun van God, het steeds met my medelye.

Dit beteken Hy ly saam met my, Hy ken my omstandighede, Hy ken my diepste seer, Hy weet alles van my af.

Maar wat beteken dit dan nou vir jou en my?

 Hoe verander dit my elke dag se doen?

Luister saam met my na vers 16:

**“Kom ons gaan dan met vrymoedigheid na die genadetroon dat ons barmhartigheid en genade ontvang en so op die regte tyd gered kan word.”**

Die skrywer roep jou en my op:

 Kom ons gaan nader aan God!

 Kom ons leer Hom ken, kom ons leef met Hom!

Want daar is weer dringendheid in sy woorde: gaan nader aan God met vrymoedigheid.

Kom openlik en met vertroue na die Vader toe.

 Onthou, die grense is nou gebreek.

 Dit is soos Paulus in Efesiërs 2:3 sê:

**“6Ja, in Christus Jesus het Hy ons saam met Hom opgewek uit die dood en ons saam met Hom ’n plek in die hemel gegee.”**

Daar is nie ŉ ander Hoëpriester wat nou Jesus se klere kan aantrek soos Aäron se seun nie, nee, sy klere is aan de kruis onder die soldate uitgeloot.

Hy is die laaste en enigste Hoëpriester, en roep ons om Hom hierin te volg.

Daarom moet ons bid.

Want ons kan, en ons moenie daarvoor bang of skaam wees nie, want ons het direkte toegang tot ons Vader, deur Jesus wat opgevaar het na die hemel.

Dit beteken ek moet by die werk, en in die skool, en by die graf, en tussen die skape, en voor die rekenaar vasgryp aan my belydenis.

 Deur Jesus Christus het ek `n plek in die hemel.

 Hoe sterk is jou belydenis, geliefde, vriend?

Hoe sterk hou jy vas, as jy kwaad is, of as jy teleurgesteld is, as jy hartseer is en as jy uitbundig opgewonde is?

Hoe sterk gryp jy as jy onveilig voel, as depressie jou oorweldig, as jy weet jy het fout gemaak, as dit met jou goed gaan en jy dink jy niks nodig het nie?

Ek wil ook vra waaraan jy die sterkste vasgryp?

Want dis anders as om jou Bybel vas te hou en vir ander te skud as jy sien dat hulle iets verkeerd doen.

Dis ook anders as om aan `n kerklike gebruik of politieke voorkeur vas te hou.

 Nee hierdie vashou, is `n vasgryp van iemand.

Deur die Heilige Gees, gryp ek vas aan Jesus Christus en deur Hom ook aan die Vader.

**SLOT:**

Ons het begin deur te sê dat die Woord van God lewend is.

Dit is hoe ons weet dat vandag `n groot dag vir ons is, omdat Jesus die grense gebreek het.

Uit die Woord weet ons dat ons, en hoe ons met vrymoedigheid na die genadetroon van die Vader kan gaan.

Leef die Goeie Nuus van redding wat Jesus vir ons kom leer het.

Dit is die swaard waarmee God sy kinders nader bring, en ongelowiges wegsny.

Gryp vas aan die belydenis wat hierin staan, maak dit **jou** belydenis.

 **My hoëpriester neem my saam na die hemel.**

 **Hy ken my, sien my, soek my vir sy Koninkryk.**